Ženská dvojhra na US Open 2016

Významné zápasy

Hladkou výhrou v treťom kole nad Švédkou Johannou Larssonovou sa americká svetová jednotka Serena Williamsová stala najúspešnejšou ženou v štatistike vyhratých zápasov na Grand Slam. Celkovo 307. víťazstvom pokorila rekord Martiny Navrátilovej. Jej bilancia výhier a prehier po zápase činila 307–42. Postup do štvrťfinále cez Kazašku Jaroslavu Švedovovú potom znamenal 308. vyhraný zápas a posun na prvé miesto historických štatistík Grand Slamu, keď sa odpútala od 307 výhier Rogera Federera.
Česká turnajová desiatka Karolína Plíšková zostávala jedinou hráčkou elitnej svetovej dvadsiatky rebríčka, ktorá nikdy nepostúpila do štvrťfinále grandslamu. Túto štatistiku prelomila, keď vo štvrtom kole zdolala šiestu nasadenú Američanku Venus Williamsovú v stretnutí plnom zvratov. Do svojho prvého zápasu na Arthur Ashe Stadium vstúpila Češka pasívne a za stavu 1–5 dokázala znížiť na konečný pomer gemov 4–6. Po zisku druhého setu, hoci už prehrávala 1–3, nakoniec rozhodlo až tretie dejstvo. V ňom Plíšková prelomila súperke servis a ujala sa vedenia 3–1. Za stavu hier 4–2 však stratila tri gemy v rade. Američanka potom mala za vedenia 5–4 mečbal, ktorý česká hráčka zachránila nabiehaným bekhendovým volejom. Naopak neskôr vzala americkej tenistke podanie a vypracovala si tri mečbolové šance pri stave 6–5 a 40–0. Stretnutie nedoservírovala a rozhodol až tiebreak, ktorý získala 7–3. Bodový zisk jej zaistil návrat do elitnej desiatky rebríčka WTA. Obe si počas duelu šesťkrát vzali svoje podania. Williamsová prišla o šancu stať sa najstaršou štvrťfinalistkou v histórii US Open.
Najväčšieho víťazstva doterajšej kariéry dosiahla v osemfinále 18-ročná Chorvátka a 92. žena klasifikácie Ana Konjuhová, ktorá agresívnou a presnou hrou vyradila poľskú svetovú štvorku Radwańskú v dvoch setoch. Šampiónka newyorskej juniorky tak prvýkrát postúpila do grandslamového štvrťfinále. Obe sa stretli už v druhom kole Wimbledonu 2016, kde Konjuhová odišla porazená po nepremenení troch mečbalov.
26–ročná tenistka Anastasija Sevastovová, figurujúca na 48. mieste rebríčka, postúpila do prvého grandslamového štvrťfinále, keď zdolala britskú turnajovú trinástku Johannu Kontovú za 1:43 hodín v dvoch setoch. Sevastovová, ktorá prvýkrát ukončila kariéru v máji 2013 pre vlečúce sa zranenia a depresie, sa stala prvou lotyšskou tenistkou v tejto fáze grandslamu od roku 1994 a účasti Larisy Neilandovej medzi poslednou osmičkou wimbledonskej dvojhry. Pred rozohraním súťaže Lotyška nevyhrala na newyorskom granslame zápas od roku 2010.

Finále

V repríze tri týždne starého cincinnatského finále sa vo finále stretli svetová dvojka Angelique Kerberová s jedenástou hráčkou rebríčka Karolínou Plíškovou, ktorá prenikla do boja o titul newyorského grandslamu ako prvá Češka od roku 1993 a výkonu Heleny Sukovej. Plíšková sa tiež stala ešte len štvrtou hráčkou, ktorej sa podarilo na jedinom grandslame vyradiť obe sestry Serenu a Venus Williamsové. V následnom vydaní rebríčka z 12. septembra 2016 sa posunula na nové kariérne maximum, keď jej patrilo 6. miesto.
Víťazkou sa stala Kerberová, ktorá za 2:09 hodín vyhrala v troch setoch 6–3, 4–6, 6–4. V prebiehajúcej sezóne si pripísala tretie turnajové víťazstvo, a druhé grandslamové po triumfe na Australian Open 2016, ktoré predstavovalo desiaty singlový titul na okruhu WTA Tour. Do rebríčka WTA získala 2 000 bodov a dostala finančnú odmenu vo výške 3 500 000 dolárov.
Nemka sa tak stala po Evelyn Searsovej (1907), Martine Navrátilovej (1983, 1984, 1986, 1987) a Monike Selešovej (1991, 1992) štvrtou ľavorukou šampiónkou US Open. Ako prvá tenistka od roku 2007 a Justine Heninovej, s výnimkou Sereny Williamsovej, získala viac ako jeden grandslam počas kalendárnej sezóny. Po turnaji sa premiérovo posunula na 1. miesto rebríčka WTA, ako 22. svetová jednotka v poradí a druhá nemecká po Steffi Grafovej. Tá bola na newyorskom grandslame poslednou predošlou šampiónkou z Nemecka, keď triumfovala v roku 1996.